
-PRIOPĆENJE ZA MEDIJE

Poreč, 8. kolovoza 2025.

Večeras Mario Biondi na Trgu slobode – vrhunac glazbenog ljeta u Poreču

Program Porečko ljeto 2025., u organizaciji Turističke zajednice grada Poreča, večeras donosi poseban glazbeni doživljaj – koncert svjetski poznatog talijanskog pjevača Maria Biondija. Prepoznatljiv po svom jedinstvenom baritonu i spoju soula, jazza i popa, Biondi će sa svojim vrhunskim bendom publici pružiti sofisticiranu i emotivnu večer ispunjenu nezaboravnim izvedbama koje su mu priskrbile obožavatelje diljem svijeta. Koncert započinje u 21 sat na Trgu slobode.Također večeras, u Červar Portu održat će se Ribarska fešta – večer u znaku svježe ribe, domaćih specijaliteta i dobrog društva. 

Sinoć je pak Poreč bio u znaku glazbene magije Lady Gage. Trg slobode pretvorio se u središte scenske energije tijekom ARTPOP – Lady Gaga Tribute spektakla, jednog od najpoznatijih projekata posvećenih ovoj svjetskoj pop ikoni. Publika, koja je ispunila trg do posljednjeg mjesta, uživala je u gotovo dvosatnom programu ispunjenom hitovima poput Alejandro, Let’s Dance, Million Reasons, Hold My Hand, Stop Calling, Paparazzi, Poker Face, Bad Romance i drugih pjesama koje su obilježile karijeru Lady Gage. Svaka pjesma bila je popraćena pažljivo osmišljenim koreografijama, čestim promjenama kostima i upečatljivim vizualnim efektima. Atmosfera na Trgu slobode bila je iznimno živa, a brojni turisti i domaći posjetitelji nisu skrivali oduševljenje. 

ARTPOP je poseban po tome što u njemu nastupa jedina polistrumentalna impersonatorica Lady Gage na svijetu, uz pratnju trojice profesionalnih glazbenika. Kombinacija snažnog vokala, autentičnog zvuka i vrhunske produkcije, uključujući scenske efekte, rasvjetu i scenografiju, pružila je posjetiteljima doživljaj blizak pravom Lady Gaga koncertu. Projekt podržavaju vodeći međunarodni fan klubovi Lady Gage, kao i službena makeup artistica njezinog plesnog ansambla, Marissa Jade. Koncert je još jednom pokazao kako Porečko ljeto uspješno spaja vrhunsku glazbu, atraktivne nastupe i dobru zabavu u srcu grada.

Program Porečkog ljeta nastavlja se i sutra, 9. kolovoza, kada će Trg slobode ponovno postati koncertna pozornica uz Zucchero Tribute Band, koji će izvesti najveće hitove legendarnog talijanskog izvođača i pružiti nezaboravnu završnicu tjedna. Istoga dana održava se i humanitarna biciklijada Bicicletta Rosa, kojom se želi podići svijest o važnosti podrške onkološkim pacijentima i prikupiti sredstva za njihove potrebe.

Detaljan raspored svih programa u sklopu „Porečkog ljeta 2025.“ dostupan je na službenim internetskim stranicama Turističke zajednice: www.myporec.com.

Pregled svih događanja moguće je pronaći u kalendaru događanja, koji se redovito ažurira, kao i u PDF izdanju dostupnom za preuzimanje i ispis putem rubrike Brošure.

